MISIA ZA PROJEKTOM - PROJEKTOVÁ MISIA časť 1.

 Prvýkrát v histórii programu Cezhraničná spolupráca financovaného nórskym Barentsovým sekretariátom u nás dostal šancu aj šport. Oprávnenými žiadateľmi sú organizácie so sídlom v Košickom a  Prešovskom kraji. Správcom programu a schémy veľkých grantov je Úrad vlády SR, správcom schémy malých grantov je Prešovský samosprávny kraj. U veľkých grantov je minimálna výška 170 000€, u malých grantov 5 000 €.

Tak sme sa chytili šance, aby sme našim stolnotenisovým talentom priblížili stolný tenis na druhej strane Schengenskej hranice. Najprv sme rokovali 23.februára v Užhorode s predsedom Ľvovskej ST federácie p.Sinčukom, ktorý na našu výzvu o spolupráci zareagoval ako prvý. Z našej strany sa stretnutia zúčastnili Ing. Erich Reho, Ing.Dmitrij Šinkár a Dr.Marta Brúderová. Rokovanie bolo úspešné, bohužiaľ, o dva dni na seminári sme sa dozvedeli, že len žiadatelia o veľký grant môžu mať partnera z ktorejkoľvek časti Ukrajiny.

Vo výkonnom výbore sme sa rozhodli pre malý grant z dvoch dôvodov – ročne nedisponujeme vyššou sumou ako cca 11 000 € a pre plánované aktivity ako je spoločné sústredenie a turnaje je postačujúci malý grant. Oprávneným partnerom v takomto prípade môže byť len organizácia zo Zakarpatskej Ukrajiny. Tak sme kolotoč kontaktovania a odovzdávania informácií cez e-mail rozbehli opäť. Výsledkom bola 8.marca druhá cesta do Užhorodu. Na rokovaní sa zúčastnili z našej strany Ing.Erich Reho, Ing.Andrej Dzelinský a Dr.Marta Brúderová. Z ukrajinskej strany to bola Jana Demidová, staršia trénerka Zakarpatskej oblastnej športovej školy pre deti a mládež v Užhorode a sekretár Užhorodskej mestskej federácie stolného tenisu Andrej Rozumovskij. Z ich strany sme sa rovnako stretli so záujmom o spoločné akcie za účasti deti a mládeže rôznych kategórií a ich trénerov.

Ešte treba dodať - keďže sme občianske združenie zaradené v zmysle projektu do kategórie mimovládnych organizácií, hľadali sme partnera s rovnakým zaradením, aby sme získali 90% z potrebnej sumy na realizáciu projektu.

Projekt je potrebné odovzdať do 31.3.2014 a až o 6 mesiacov sa definitívne dozvieme úspešnosť našej práce v MISII ZA PROJEKTOM.

 RNDr.Marta Brúderová